Komission asetus (EY) N:o 1517/2002, annettu 23 päivänä elokuuta 2002, Aigeianmeren pieniä saaria koskevista erityistoimenpiteistä annetun neuvoston asetuksen (ETY) N:o 2019/93 soveltamista koskevista yksityiskohtaisista säännöistä tiettyjen maataloustuotteiden, ruokaperunoiden ja siemenperunoiden viljelyn osalta



Virallinen lehti nro L 228 , 24/08/2002 s. 0012 - 0014



Komission asetus (EY) N:o 1517/2002, annettu 23 päivänä elokuuta 2002, Aigeianmeren pieniä saaria koskevista erityistoimenpiteistä annetun neuvoston asetuksen (ETY) N:o 2019/93 soveltamista koskevista yksityiskohtaisista säännöistä tiettyjen maataloustuotteiden, ruokaperunoiden ja siemenperunoiden viljelyn osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tiettyjä maataloustuotteita koskevista erityistoimenpiteistä Aigeianmeren pienten saarten hyväksi 19 päivänä heinäkuuta 1993 annetun neuvoston asetuksen (ETY) N:o 2019/93(1), sellaisena kuin se on viimeksi muutettuna asetuksella (EY) N:o 442/2002(2), ja erityisesti sen 8 artiklan 2 kohdan, sekä katsoo seuraavaa: (1) Asetuksen (ETY) N:o 2019/93 8 artiklassa säädetään ruokaperunoiden ja siemenperunoiden viljelyä koskevan hehtaarituen myöntämisestä vuosittain enintään 2200 hehtaarin viljellylle ja korjatulle alalle. Tämän järjestelmän soveltamista koskevat yksityiskohtaiset säännöt vahvistetaan asetuksen (ETY) N:o 2019/93 yksityiskohtaisista soveltamissäännöistä annetussa komission asetuksessa (ETY) N:o 3404/93(3). Näitä säännöksiä olisi muutettava teknisesti erityisesti valvonnan ja säännösten noudattamatta jättämisen seurausten osalta, ja selkeyden ja hallinnollisen tehokkuuden vuoksi säännökset olisi korvattava kokonaan. (2) Asetuksen (ETY) N:o 2019/93 8 artiklassa säädetyn tuen myöntäminen edellyttää, että kyseiset tuottajat jättävät tukihakemuksen. On syytä vahvistaa määräpäivä näiden hakemusten jättämiselle siten, että varmistetaan tarvittavat paikalla tehtävät tarkastukset tukijärjestelmän oikean soveltamisen takaamiseksi. Määräpäivä on syytä eritellä perunanviljelyn taloudellisen tavoitteen mukaan. Ottaen huomion perunan kasvukauden pituus olisi myös säädettävä kolmesta määräpäivästä tällaista viljelyä koskevien tukihakemusten jättämiselle. (3) On otettava käyttöön valvontajärjestelmä Kreikan viranomaisten toteuttamien soveltamistoimenpiteiden moitteettoman täytäntöönpanon varmistamiseksi. Olisi myös säädettävä säännöllisistä tiedonannoista komissiolle. (4) Tämän vuoksi on syytä kumota asetus (ETY) N:o 3404/93. (5) Tässä asetuksessa säädetyt toimenpiteet ovat humalan hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Asetuksen (ETY) N:o 2019/93 8 artiklassa säädetty CN-koodeihin 0701 90 50 ja 0701 90 90 kuuluvien ruokaperunoiden sekä CN-koodiin 0701 10 00 kuuluvien siemenperunoiden viljelyä koskeva tuki maksetaan aloille: a) jotka ovat vähintään 0,1 hehtaaria; b) jotka on istutettu ja joita on hoidettu tavanomaisesti; c) joista on tehty tämän asetuksen 2 artiklan mukainen tukihakemus, joka vastaa ilmoitettua istutusalaa. Tuki on 603 euroa hehtaarilta. 2. Siemenperunoita koskevan tuen maksaminen edellyttää lisäksi, että korjatut perunat on varmennettu neuvoston direktiivin 66/403/ETY(4) mukaisesti. Jos varmennusta ei saada, hakemusta pidetään ruokaperunoiden viljelyä koskevana tukihakemuksena. 3. Jos perunat eivät ole tuleentuneet, Kreikan viranomaisten on hyväksyttävä ilmoituksentekijän viljelyalaan huomattavasti vaikuttavat ylivoimaiset esteet ja luonnononnettomuudet perusteeksi tukioikeuden säilymiselle. Ylivoimaiset esteet tai luonnononnettomuudet on annettava tiedoksi Kreikan toimivaltaiselle viranomaiselle kymmenen työpäivän kuluessa niiden ilmenemisestä. Niistä on esitettävä todisteet yhden kuukauden kuluessa mainitusta tiedonannosta. Kreikan on ilmoitettava komissiolle viipymättä ylivoimaisiksi esteiksi tai luonnononnettomuuksiksi hyväksymänsä tapaukset, jotka voivat olla perusteena tukioikeuden säilymiselle. 2 artikla 1. Kunkin kyseisen tuottajan on jätettävä tukihakemus Kreikan toimivaltaiselle viranomaiselle. 2. Tukihakemus on jätettävä Kreikan viranomaisten määrittämänä ajankohtana ja viimeistään ennen määräpäivää, joka on: a) kunkin vuoden 30 päivä syyskuuta niiden perunoiden osalta, jotka korjataan 1 päivän marraskuuta ja seuraavan vuoden 31 päivän maaliskuuta välisenä aikana; b) kunkin vuoden 10 päivä maaliskuuta niiden perunoiden osalta, jotka korjataan 1 päivän huhtikuuta ja saman vuoden 31 päivän heinäkuuta välisenä aikana; c) kunkin vuoden 15 päivä toukokuuta niiden perunoiden osalta, jotka korjataan 1 päivän elokuuta ja saman vuoden 31 päivän lokakuuta välisenä aikana. 3. Hakemuksen myöhästymisen vuoksi tuesta vähennetään 20 prosenttia ylivoimaista estettä lukuun ottamatta. Jos hakemus myöhästyy yli 20 päivää, hakemus hylätään. 4. Tukihakemuksessa on oltava vähintään seuraavat tiedot: a) hakijan suku- ja etunimi ja osoite; b) viljelyalat hehtaareina ja aareina sekä näiden alojen maarekisterinumero tai alojen tarkastuksesta vastaavan viranomaisen hyväksymä vastaava tieto; c) istutuspäivä; d) kyseinen tuote ja erityisesti tieto siitä, onko kysymys ruoka- vai siemenperunoista; e) suunniteltu korjuupäivä. 5. Kun kokonaisala, jolle tukea haetaan, on suurempi kuin asetuksen (ETY) N:o 2019/93 8 artiklassa tarkoitettu enimmäisala, Kreikan viranomaisten on määritettävä kuhunkin hakemukseen sovellettava yhtenäinen vähennyskerroin. 3 artikla 1. Kreikan on toimitettava komissiolle kunkin vuoden 30 päivään lokakuuta mennessä arviot kokonaisaloista, joille tukia haetaan seuraavana markkinointivuonna, eriteltyinä varhais-, varasto- ja siemenperunoihin. 2. Kreikan on toimitettava vuosittain komissiolle varhaisperunoista 30 päivään elokuuta ja varasto- ja siemenperunoista 31 päivään joulukuuta mennessä seuraavat tiedot: a) alat, joille tukia on haettu; b) mahdollisesti sovellettu vähennyskerroin; c) tarkastettu ala; d) todetut epäsäännönmukaisuudet ja kyseiset alat kussakin nomoksessa. 4 artikla Kansallisten viranomaisten on toteutettava tarvittavat toimenpiteet varmistaakseen asetuksen (ETY) N:o 2019/93 8 artiklassa säädetyn tuen myöntämistä koskevien edellytysten noudattamisen. Valvonta toteutetaan hallinnollisilla ja paikalla tehtävillä tarkastuksilla. Hallinnollisen tarkastuksen on oltava perusteellinen, ja siihen on sisällyttävä tukien ristiintarkastukset muun muassa yhdennetyn hallinto- ja valvontajärjestelmän tietojen kanssa. Kansallisten viranomaisten on tehtävä riskianalyysin perusteella pistokokeita, joiden kohteena olevat tukihakemukset edustavat vähintään kymmentä prosenttia tuensaajista kussakin nomoksessa. Kreikan on määritettävä perusteet tarkastettavien alojen valintaa varten ja ilmoitettava niistä komissiolle. Näiden perusteiden on turvattava edustavan otoksen valinta. Paikalla tehtävissä tarkastuksissa on mitattava kaikki alat, joita hakemus koskee. Jos yhdessä nomoksessa havaitaan merkittävä määrä sääntöjenvastaisuuksia, toimivaltaisten viranomaisten on tehtävä kyseisenä vuonna lisätarkastuksia ja lisättävä kyseisessä nomoksessa seuraavana vuonna tarkastettavien hakemusten prosenttiosuutta. 5 artikla 1. Jos tukea on maksettu aiheettomasti, toimivaltaiset viranomaiset perivät takaisin maksetut määrät, joihin lisätään maksamisen ja edunsaajan suorittaman palauttamisen välisen ajanjakson mukaan laskettu korko. Jos aiheeton summa johtuu vääristä ilmoituksista, vääristä asiakirjoista tai tuensaajan vakavasta laiminlyönnistä, seuraamus on yhtä suuri kuin aiheettomasti maksettu summa. Korko on Euroopan yhteisöjen virallisen lehden C-sarjassa julkaistava, Euroopan keskuspankin euromääräisiin operaatioihin soveltama korko, joka on voimassa aiheettoman maksun eräpäivänä ja johon lisätään kolme prosenttiyksikköä. 2. Peritty tuki maksetaan maksajina toimiville toimielimille tai viranomaisille, jotka vähentävät ne Euroopan maatalouden ohjaus- ja tukirahaston (EMOTR) rahoittamista menoista. 6 artikla Kumotaan asetus (ETY) N:o 3404/93. 7 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä elokuuta 2002. Komission puolesta Franz Fischler Komission jäsen (1) EYVL L 184, 27.7.1993, s. 1. (2) EYVL L 68, 12.3.2002, s. 4. (3) EYVL L 310, 14.12.1993, s. 7. (4) EYVL 125, 11.7.1966, s. 2320/66.